Leppetrahv võib olla kokku lepitud kas kohustuse täitmisele sundimiseks või kohustuse täitmise asendamiseks. Nende kahe leppetrahvi liigi eristamise kohta leiate põhjalikumat teavet Ingmar Läätse artiklist Advokaadibüroo Aivar Pilv 2009. a novembri kliendilehes. Leppetrahvi kokkuleppe sõlmimisel on oluline läbi mõelda, kumba leppetrahvi liiki pooled kohaldada soovivad ja kumb vastava rikkumise puhul rikkujale rohkem mõju avaldaks ning kahjustatud poolele soodsam oleks. Mõlema leppetrahvi liigi puhul on aga oluline see, milline oleks leppetrahvi mõistlik suurus, et see tõepoolest sunniks teist lepingupoolt oma kohustusi täitma. Vastasel korral võib lepingu rikkuja jaoks olla odavam maksta leppetrahvi kui enda kohustuste täitmisega kiirustada.